સંજયકુમારનો કિસ્સો હવે તો સમાચાર ચેનલ, સામાજિક માધ્યમો સહિત અનેક ઠેકાણે જાણીતો બની ચૂક્યો છે. તેણે અલ્હાબાદ હાઈકોર્ટનાં દ્વાર પણ ખટખટાવ્યાં છે. પોલિસે જાતવ અને ઠાકુરોના અગિયારેક લોકો પાસે એક બૉન્‍ડ પર હસ્તાક્ષર લેવડાવીને તેમનામાંથી કોઈ કાયદો પોતાના હાથમાં નહીં લે એવી બાંહેધરી લખાવી લીધી છે. ઠાકુરોએ યથાસંભવ મદદરૂપ થવાની ખાત્રી આપી છે. જિલ્લા મેજિસ્ટ્રેટ સંજય સિંહ ઠાકુર છે. તેમણે કહ્યું, ‘ઠાકુરો અને જિલ્લા પ્રશાસને તેમને સમજાવ્યા કે તેઓ વાતના મૂળને સમજે અને હવે કોઈ નવી વાત શરૂ ન કરે. તેમની સીમા નિર્ધારીત કરાયેલી છે અને તેઓ તેની અંદર જ રહે.’ તેમણે એમ પણ કહ્યું કે બન્ને સમુદાયો કંઈ હિન્‍દુ કે મુસ્લિમ નથી કે અંદરોઅંદર ઝઘડે. બન્ને હિન્‍દુઓ છે. મુસ્લિમોની જેમ હિન્‍દુઓનું લગ્ન કોઈ કરાર નથી, પણ એક ભાવના છે, જેમાં જૂલુસનો કોઈ અર્થ નથી. સીધી વાત છે કે જાતવ લોકો ઝઘડવા ઈચ્છે છે. અમે પરંપરા બદલી શકીએ નહીં.